**Referat**

|  |
| --- |
| **Møde:** Møde i Sundhedsdirektørernes Forretningsudvalg  **Tid**: Fredag den 22/11 2013 kl. 9.00-12.00  **Sted:** Boulevarden 13, Aalborg  **Deltagere:** Bente Graversen, Leif Serup, Jesper Hosbond, Carsten Kaalbye, Maria Thorsager  **Afbud:** Benjamin Holst  **Sagsnr.:** 2013-24536 |

**1. Forberedelse af proces for Sundhedsaftaler/ Praksisplan, herunder:**

Der fremlægges på mødet samlet tidsplan/årshjul for 2014, inkl. aktiviteter og møder vedr. udarbejdelse af Sundhedsaftaler. Det skal drøftes, om den fælles tidsplan skal godkendes i SKU eller udelukkende i DAS.

Herudover skal den kommunale proces for udarbejdelse af kommunale fokuspunkter til arbejdet i Praksisplanudvalget drøftes.

Der ønskes herudover en afklaring ift. hvordan FU skal indtænkes i arbejdet med sundhedsaftalerne/Praksisplan og hvilken rolle skal sekretariatet spille?

Kommunerne er blevet bedt om at tage stilling til, hvordan de umiddelbart ser fremtiden for de politiske styregrupper. Er der kommunalt ønske om at fortsætte denne struktur, og hvad skal fremgangsmåden være i 2014; skal der udpeges nye politikere for et år?

***Referat:***

*Forslag til årshjul blev drøftet, og der blev noteret enkelte ændringer. Der er stort fokus på at få tilrettelagt den politiske proces ift. arbejdet med Sundhedsaftalen på en måde, som sikrer bedst mulig inddragelse af politikerne og ejerskab ift. sundhedsaftalen.*

*Nyeste årshjul fremsendes med referatet til orientering, men afventer stadig endelig afklaring ift. de sidste møder i DAS og SKU. KKR sekretariatet inddrages i arbejdet omkring planlægning af datoer for temaarrangementer med politisk deltagelse.*

*Den kommunale koordineringsgruppe refererer til Sundhedsdirektørernes forretningsudvalg. Sekretariatet er en del af koordineringsgruppen og er med til at sikre information til og fra FU.*

*Koordineringsgruppen deltager på møder i forretningsudvalget, når de vurderer, det er relevant eller når FU anmoder herom. Koordineringsgruppen deltager i FU mødet d. 13. december 2013.*

*Politikerne bør tage stilling til, hvordan de forholder sig til fremtiden for de politiske styregrupper. Men umiddelbart vurderes det, at konstruktionen ikke bør videreføres, da der bliver tale om én fælles sundhedsaftale.*

**2. Planlægning af introduktionsarrangement for politikere d. 6. februar 2014**

***Referat:***

*Der planlægges kommunalt politisk introarrangement d. 6. februar 2014 (heldags). Denne dag inviterer Sundhedsdirektørernes forretningsudvalg alle udvalgsformand, næstformænd, kommunale medlemmer af SKU, kommunalt udpegede medlemmer af samarbejdsudvalg, og KKR til fælles arrangement. Desuden deltager Sundhedsdirektører samt sundhedschefer i arrangementet.*

*Det foreslås, at arrangementet afholdes i Utzoncentret (det store lokale ud til vandet). Sekretariatet undersøger økonomien i dette.*

*Dagen skal bruges til at introducere de nyvalgte politikere til sundhedsområdet og ikke mindst give dem en indføring i det kommende arbejde med Sundhedsaftalen og udarbejdelse af Praksisplan.*

*Der skal i planlægningen af dagens program være fokus på at give plads til ”det politiske rum”og samtidig forsøge at skitsere de udfordringer kommunerne står med på sundhedsområdet.*

*Forslag til dagens program:*

* *En politisk repræsentant fra KL (f.eks. Thomas Kastrup, KL´s bestyrelse)*
* *Christian Harsløf, kontorchef, KL*
* *Marlene Christina R. Møller (Antropolog). Hun har lavet undersøgelse af tværsektorielle patientforløb, oplevet af patienter, pårørende og personale.*
* *Else Smith fra Sundhedsstyrelsen (ift. at få belyst de mange vigtige formalier, men på en forståelig måde). Kort fortalt, ca. 30 min.*
* *Jes Søgaard igen (foredrag skal i så fald være mere skarpt fokuseret på, hvor udfordringerne for kommunerne ligger*

*Den kommunale koordineringsgruppe for sundhedsaftaler medvirker i planlægningen af 6. feb. 2014.*

**3. Forberedelse DAS møde d. 3. december 2013**

Den foreløbige liste over punkter til dagsorden DAS mødet d. 3. december gennemgås (se bilag 1).

***Referat:***

*Liste over punkter til dagsorden blev gennemgået.*

*Bente Graversen orienterede om status vedr. TeleCare Nord. Der er midler indenfor den eksisterende ramme til at forlænge projektet til midt i 2015. Der bliver orienteret om dette på DAS mødet.*

*FU drøftede desuden nødvendigheden af et vedvarende fokus på at gøre dagsordenerne til DAS mere strategiske.*

**4. Opsamling fra temamøde d. 1. november 2013**

Der samles op på temamødet for sundhedsdirektører og sundhedschefer d. 1. november 2013. Der skal blandt andet tages stilling til, hvad der skal videre til kommunaldirektørkredsen (strukturnotatet, bilag 2) og hvem der deltager i KDK mødet.

Der skal tages stilling til, om sundhedschefgruppen skal indskrives i organisationsdiagrammet og om fora med regionen skal fremgå (f.eks. Fælles FU).

Derudover skal der drøftes, om der skal fremsendes opsamlende notat, inkl. oplæg, til deltagerne.

***Referat:***

*Sundhedsdirektørernes forretningsudvalg oplevede, at der på temamødet d. 1. november 2013 var bred opbakning til den fremlagte model for fremtidig organisering på sundhedsområdet.*

*Den fremlægges derfor for KDK kredsen til godkendelse d. 6. dec. 2013 med få rettelser.*

*Modellen skal inden godkendelse i KDK kredsen tilpasses ift. sundhedscheferne, som pt. mødes 5 gange årligt, hvor de blandt andet drøfter dagsordener til DAS. Sundhedscheferne spiller en vigtig rolle ift. implementering, og denne skal illustreres i materialet.*

*DAS bemandes som udgangspunkt af sundhedsdirektører, men det blev på mødet samtidig fremhævet, at sundhedsdirektørerne frit kan vælge, om de selv deltager på DAS møderne, eller om de lader sig repræsenterer af deres sundhedschef.*

*Efter godkendelse i KDK af oplæg til fremtidig kommunal organisering, går arbejdet med at få beskrevet fælles snitflader med regionen i gang. Der skal blandt andet tages stilling til, hvilke rolle Fælles FU fremadrettet skal spille.*

**5. KL’s model for opfølgning på sundhedsområdet**

Der tages en drøftelse af KL´s model for opfølgning på sundhedsområdet. Det er væsentligt at modellen medtænkes ift. planlægning af proces for Sundhedsaftaler, Praksisplan samt udarbejdelse af Årshjul for 2014. (Model vedlagt som bilag 3).

***Referat:***

*Det vurderes, at forslag til aktiviteter og initiativer fra KL´s model for opfølgning på sundhedsområdet imødekommes med den tidsplan/årshjul, som pt. er planlagt for 2014.*

**6. Udkast til Årshjul 2014 (se referat fra punkt 1)**

Sekretariatet fremlægger forslag til samlet Årshjul for 2014 inkl. aktiviteter relateret til Sundhedsaftale samt Praksisplan

**7. Drøftelse vedr. Faglig følgegruppe for kronisk sygdom og nedsættelse af referencegrupper**

På sidste møde i Faglig følgegruppe for kronisk sygdom opstod der, på trods af godkendt kommissorium i DAS, uenighed om, hvorvidt der skulle nedsættes en referencegruppe for multisygdom.

Som en konsekvens af uenigheden mellem den regionale og kommunale side, blev det besluttet at nedsætte en arbejdsgruppe, som skal beskrive en mulig fremtidig organisering af de tre nuværende tværsektorielle fora for KOL, Diabetes og Hjerte-karsygdomme, samt fordele og ulemper ved forskellige modeller for organisering.

Oplægget skal præsenteres i DAS på mødet i februar, hvor der forventes en endelig beslutning vedrørende den fremtidige organisering.

Sekretariatet har undervejs været i kontakt med den kommunale medformand af Faglig følgegruppe for kronisk sygdom Charlotte Færch og er blevet bedt om at deltage i arbejdsgruppen.

På baggrund heraf orienteres FU om problemstillingen med henblik på at afklare kommunernes interesse i sagen (se bilag 4 og 5).

***Referat:***

*Carsten Kaalbye orienterede om problematikken. Der er stor opbakning til de kommunale medlemmer af Faglig følgegruppe for Kronisk sygdom og deres fokus på at fastholde sygdomsspecifikke referencegrupper. Der er pt. nedsat en tværsektoriel arbejdsgruppe, som skal mødes i december måned med henblik på at lave model for organiseringen, som imødekommer alles interesser.*

*Punktet behandles på DAS mødet igen i februar 2014.*

*Sundhedsdirektørerne drøftede desuden Kronikerenheden og organiseringen på området generelt.*

**8. Drøftelse af læserbrev i Nordjyske Stiftidende (se bilag)**

Den 6. nov. 2013 er der bragt et læserbrev af Ulla Astman i Nordjyske Stiftidende. I læserbrevet opfordrer Ulla Astman kommunerne til et øget samarbejde vedr. pårørendeinddragelse.

Sundhedsdirektørernes forretningsudvalg drøfter læserbrevet og den efterfølgende henvendelse fra KL til KKR Nordjylland herom (bilag 6).

***Referat:***

*Sundhedsdirektørerne anmoder KKR sekretariatet om at afklare, hvorvidt der er behov for, at H.C. Maarup besvarer Ulla Astmans læserbrev. Der fremkom forslag til et eventuelt svar.*

**9. Økonomiaftaler 2014**

Der skal laves ”bruttoliste” over kommunernes forslag til fælles projekter med regionen for de afsatte midler i Økonomiaftalerne for 2014.

Bruttolisten videreformidles til regionen og behandles på DAS mødet d. 3. december 2013.

***Referat:***

*Forslag til projekter blev drøftet. Sekretariatet indsamler input til fælles notat, som rundsendes til godkendelse i FU og derefter medbringes på DAS mødet d. 3. december 2013.*

**10. Udpegninger**

Der skal udpeges en kommunal koordineringsgruppe vedr. Praksisplan. Gruppen skal være med til at planlægge og igangsætte proces for udarbejdelse af kommunale fokusområder til arbejdet i Praksisplanudvalget.

Der skal udpeges 1 fra hver klynge. Der kan være personsammenfald ift. Koordineringsgruppen for Sundhedsaftaler, men ikke nødvendigvis. Udpegninger sker via de fire medlemmer af Sundhedsdirektørernes forretningsudvalg og er undervejs.

Gruppen skal mødes og komme med oplæg til Sundhedsdirektørernes forretningsudvalg inden nytår 2013.

**Referat:**

*Der er pt. udpeget følgende personer til kommunal koordineringsgruppe for Praksisplan:*

* *Lars Lund (Klynge Midt)*
* *Inge Kjær (Klynge Syd)*
* *Dorte Rosendal Meier*

*Der mangler således udpegning fra Klynge Nord.*

*Det blev aftalt, at Lars Lund fra Aalborg Kommune får tilsendt navne på de resterende medlemmer af koordineringsgruppen hurtigst muligt og kort herefter indkalder gruppen til møde.*

*Den kommunale koordineringsgruppe vedr. Praksisplan deltager desuden kort på næste møde i Sundhedsdirektørernes forretningsudvalg.*

**11. Orientering**

*Budget for Det fælleskommunale Sundhedssekretariat behandles i lighed med budget for Rammeaftalesekretariatet på KDK møde d. 6. december 2013 (vedlagt til orientering, bilag 7).*

**12. Næste møde**

*Næste møde i Sundhedsdirektørernes forretningsudvalg afholdes d. 13. december 2013 kl. 9-11.*

**13. Eventuelt**

*Der afholdes ikke kommunalt formøde inden DAS d. 3. december 2013. Dette er udmeldt til de kommunale deltagere.*